Det er ikke kun Wimbledon-mesterskaberne i tennis, der spilles på græs denne uge. Også i Dronninglund spilles der traditionen tro håndboldkampe på udendørs græsbaner. Men vejret har drillet til Danmarks største internationale håndboldturnering, Dronninglund Cup. - Det er svært at skyde og drible i det her vejr, siger Freja Bønnelykke Christensen, der spiller på Hjallerup IF's U-15 hold. Glidende bolde Flere end 3200 håndboldspillere fra 15 forskellige lande deltager til årets håndboldstævne i Dronninglund. På grund af de mange deltagere, spilles de fleste af kampene udendørs - også selvom regnen siler ned. - Det er sjovt, men lidt svært, fordi der er regn, og det er vådt, siger Freja Bønnelykke Christensen. Hun og holdkammeraterne fra Hjallerup IF er kun vant til at spille indendørs, så det våde græs giver udfordringer på banen. - Nu glider bolden, og der kommer meget græs på bolden, når der er harpiks på og sådan. - En stor succes Det våde vejr sætter dog ikke en stopper for humøret hos håndboldstævnets leder. - I år er det en stor succes. Det er et rigtigt stort stævne, og det er vi stolte af. Vi sætter stor pris på alle de lande, der er kommet til os i år, siger Simon Aagaard. Til årets stævne deltager 219 hold fra 15 forskellige lande, hvilket gør det til det tredje største Dronninglund Cup i stævnets 44-årige historie. Færre mål i nettet Imidlertid har regnen sat sine spor på kampen mellem Hjallerup IF og det franske hold fra Bichoffsheim. Efter første halvleg er stillingen blot 1-1. - Regnen gør jo, at håndboldspillet bliver lidt svært i forhold til normalt. Bolden bliver glat, og der bliver færre mål - måske kun en tredjedel af de mål, vi normalt har, siger Simon Aagaard. - Det giver noget sjovt til spillet. Bolden glider bare rundt, så spillerne må finde en ny måde at spille håndbold på i græsset. Det er fedt, siger Aurelie Boisseau, der er træner for det franske pigehold. I anden halvleg, kommer der lidt mere styr på bolden, og der ryger lidt flere mål i nettet. Efter to gange 15 minutter lyder slutfløjtet. Hjallerup IF tager sejren 7-4. - Det er sjovt at spille på græs, men jeg tror, det er godt, at det kun er til Dronninglund Cup, vi gør det, siger Freja Bønnelykke Christensen. Håndboldturneringen varer indtil fredag den 14. juli, hvor der er finaledag.

Referat:
Harpiks og vådt græs er ikke en god kombi. Det fik spillerne at føle til Danmarks største internationale håndboldturnering.